நான் பூப்பறிக்கப் போகிறேன்  - ஏனைய கவிதைகள்

#  என் சந்தோஷக் கூவல்கள் 
  உனக்கு எப்போதுமே 
  சங்கடங்கள். 
 #  என் சின்ன சின்ன விருப்பங்கள் எல்லாம் 
  உன் மேதாவிலாசத்தின் முன் 
  மணடியிட்டுக் கிடக்கின்றன. 
  #  ஜன்னல் வெளிச்சம் படாமலும் 
  சிறு பறவையின் சப்தம் கேட்காமலும் 
  உன் பொழுதுகள் விடிவதையும் முடிவதையும் 
  அதிர்ச்சியாய் பார்த்திருக்கிறேன் நான். 
  # பல்லிக்குப் பகலுணவாய் ஒரு பட்டுப்பூச்சியை; 
  மீன்குஞ்சைக் கொன்று கூர் பார்த்துக் கொள்ளும் 
  ஒரு பூனை நகம் தனை 
  ஏற்றுக் கொள்வது எளிதில்லை எனக்கு. 
  # ஆடி ஓய்ந்திட்ட அறுபதுகளில் 
  உனக்கு கழிக்கப் பொழுதிருக்கும். 
 என் பொருட்டு - 
  செவியோடு மனதையும் கூட திறந்தே வைத்திருக்கும் 
  ஆற்றல் வாய்க்கப் பெறும். 
  மூன்றாம் பிறைகள் என 
  உன் நல்ல ரசனைகள் என் வாசல் தேடி வரலாம். 
  # என்றாலும். 
  நான் அந்நியப்பட்டுப் போவேன். 
  # தினம் தினம் உன்னிடம் சொல்லப்படாமலே 
  என்னுள் செல்லரிக்கத் துவங்கிட்ட 
  சின்ன சந்தோஷங்கள். 
  பொன் ஊஞ்சலெனவே ஏதோ ஓர்  உயரத்தில் 
  ஊசலாடும் நம் பகிர்வுகள். 
  விரிந்து பரபரக்கும் இடைவெளிகள். 
  வேதனைகள். 
  # போகட்டும். 
  புரிதல்கள் இல்லையென்றாலும். 
  வாழ்க்கைச் சக்கரம் நின்றுவிடுவதில்லையே. 
  # என்றும் போல் 
  நீ தொலைக்காட்சியைக் காதலி. 
  நான் 
  பூப்பறிக்கப் போகிறேன்.